alexandrainst/scandi-wiki huggingface dataset:
ABBA

ABBA er vinsæl sænsk popphljómsveit, sem starfaði frá 1972 til 1982 og hefur komið saman síðan 2016 og samið nýja tónlist. Hljómsveitin varð fræg er hún vann Eurovision keppnina árið 1974, með laginu „Waterloo“. ABBA var ein af vinsælustu hljómsveitum heims á diskóárunum og átti marga góða smelli fyrir utan Waterloo, m.a. „Dancing Queen“, „Mamma Mia“ og „Money, Money, Money“. Meðlimir hljómsveitarinnar eru: Anni-Frid Lyngstad, Benny Andersson, Björn Ulvaeus og Agnetha Fältskog og var nafn hljómsveitarinnar myndað úr upphafsstöfum nafna þeirra. Þau Agnetha og Björn voru hjón á tímabilinu 1971 til 1979. Síðar giftust Benny og Anni-Frid og voru gift á árunum 1978 til 1981.

Kvikmyndin Mamma Mia! var gerð úr lögum frá hljómsveitinni frægu. Benny Andersson og Björn Ulvaeus hjálpuðu til við gerð myndarinnar og koma þeir fram í laginu „Man after midnight“.

Árið 2018 kom ABBA aftur saman eftir 35 ára hlé og tók upp tvö lög. ABBA safnið í Stokkhólmi opnaði árið 2013. Árið 2021 kom út Voyage, fyrsta plata þeirra í 40 ár. Ári síðar voru haldnir sýndarveruleikatónleikar með hljómsveitinni.

Breiðskífur
 Ring Ring (1973)
 Waterloo (1974)
 ABBA (1975)
 Arrival (1976)
 The Album (1977)
 Voulez-Vous (1979)
 Super Trouper (1980)
 The Visitors (1981)
 The Voyage (2021)

Tilvísanir

Tengill 

 The Hep Stars International Official website; Benny Andersson before ABBA 
 

Sænskar hljómsveitir
Þátttakendur í söngvakeppni evrópskra sjónvarpsstöðva
Gítarskóli Ólafs Gauks

Gítarskóli Ólafs Gauks er gítarskóli í Reykjavík sem var stofnaður árið 1975. Í skólanum eru kennd grunngrip, nótur, þvergrip, tónlistartegundir eins og djass, blús og margt fleira. Kennslan er ætluð byrjendum frá átta ára aldri sem og lengra komnum, börnum, unglingum og fullorðnum. Gítarskólinn er að Síðumúla 17.

Gítarnámið var í upphafi útfært af gítarleikaranum Ólafi Gauki og kennt er bæði á rafmagnsgítar og klassískan, auk rafmagnsbassa. Námið skiptist í ÞREP og nemendum er raðað eftir því hvað við á hverju sinni. Fer það eftir aldri, kunnáttu og/eða áhugasviði. Notaðir eru geisladiskar til kennslu sem nemendur æfa sig eftir heima, og fylgja þannig hverju þrepi að því næsta. Boðið er upp á hóptíma, mest átta saman og svo er einnig líka hægt að sækja einkatíma ef þess er óskað. Ellefu vikna námskeið hefjast í janúar og september á ári hverju. Ekki er kennt á sumrin.

Tenglar 
 Heimasíða skólans 
 Mynd á mbl.is af nemanda að læra á gítar í skólanum 

Íslenskir tónlistarskólar
Auðhumla

Auðhumla í norrænni goðafræði er frumkýrin. Hún varð til þegar frost Niflheims blandaðist eldum Múspellsheims í Ginnungagapi.

Jötuninn Ýmir varð einnig til þegar þetta gerðist. Auðhumla nærði Ými lengst af með mjólk hennar, en það runnu fjórar mjólkurár úr spenum hennar. Auðhumla nærðist á hrímsteinum og sleikti þá til að fá næringu. Einn daginn er hún var að sleikja hrímsteinana birtist hár mans, þann næsta höfuð mans og að lokum, þriðja daginn, birtist maðurinn allur. Maðurinn var kallaður Búri.

Skepnur í norrænni goðafræði
Samband ungra sjálfstæðismanna

Samband ungra sjálfstæðismanna (skammstafað SUS) var stofnað á Þingvöllum 27. júní 1930. SUS er samband allra svæðisbundinna sjálfstæðisfélaga ungs fólks á aldrinum 15 til 35 ára. Félögin eru 38 talsins, og af þeim er Heimdallur í Reykjavík stærsta félagið. 

Sambandsþing eru haldin annað hvert ár í ágúst eða september þar sem formaður og 26 stjórnarmenn úr öllum kjördæmum landsins eru kjörnir til tveggja ára. Þess á milli eru haldin málefnaþing. Stjórnin hittist að jafnaði mánaðarlega. Framkvæmdastjórn, sem fer með daglegan rekstur sambandsins kemur saman vikulega. Skrifstofa sambandins er í Valhöll við Háaleitisbraut 1, Reykjavík.

Núverandi formaður SUS er Lísbet Sigurðardóttir en hún var kjörin formaður á sambandsþingi SUS í Reykjanesbæ þann 12. september 2021.

Aðildarfélög SUS

Tenglar
Vefur sambandsins
Fyrri stjórnir SUS

Sjálfstæðisflokkurinn
Kurów

Kurów er þorp í Lublin-héraði austarlega í Póllandi, á milli borganna Puławy og Lublin, við ána Kurówka. Íbúar voru 2811 árið 2005.

Kurów hlaut kaupstaðarréttindi samkvæmt Magdeburg-lögunum milli 1431 og 1442. 1670 missti bærinn þau réttindi eftir plágu en endurheimti þau skömmu síðar. 1795 lenti það undir yfirráðum Austurríkis, 1809 varð það hluti af Varsjár-hertogadæminu og hluti af Pólska konungsríkinu undir stjórn Rússakeisara árið 1815. 1870 missti bærinn svo kaupstaðarréttindi sína endanlega. Síðan 1918 hefur það tilheyrt Póllandi.

Helstu kennileiti bæjarins eru kirkja frá endurreisnartímanum. Þorpið er einnig þekkt fyrir að vera fæðingarstaður hershöfðingjans Wojciechs Jaruzelskis sem stjórnaði Póllandi á níunda áratug tuttugustu aldar.

Þorp í Póllandi
Ayn Rand

Ayn Rand (2. febrúar 1905 – 6. mars 1982) var bandarískur rithöfundur og heimspekingur sem er frægust fyrir verk sín The Fountainhead og Atlas Shrugged. Í verkum sínum boðaði hún skynsamlega einstaklingshyggju og einstaklingsframtak. Stjórnmálahugmyndir hennar eru í anda laissez-faire kapítalisma og frjálshyggju en hún sagði sjálf heimspeki sína vera einkum undir áhrifum Aristótelesar.

Ayn Rand fæddist í Sankti Pétursborg í Rússlandi og var skírð Alissa Zinovievna Rosenbaum. Hún gerðist snemma andstæðingur hjarðhyggju, og tókst að komast til Bandaríkjanna í ársbyrjun 1926. Þegar þangað kom hélt hún til Hollywood í því skyni að freista gæfunnar sem handritshöfundur. Hún giftist leikaranum Frank O’Connor 1929 og gerðist bandarískur ríkisborgari 1931. Hún samdi nokkrar sögur og leikrit á fjórða áratug 20. aldar. En kunnustu verk hennar komu út seinna, skáldsögurnar The Fountainhead 1943 (sem birtist í íslenskri þýðingu Þorsteins Siglaugssonar 2011 undir nafninu Uppsprettan) og Atlas Shrugged 1957 (sem birtist í íslenskri þýðingu Elínar Guðmundsdóttur 2012 undir heitinu Undirstaðan). Meginstefið í báðum sögunum er hið sama, einstaklingurinn gegn múgnum, sköpun gegn sníkjulífi. Báðar sögurnar hafa selst í milljónum eintaka, Uppsprettan í 6,5 milljónum, Undirstaðan í átta milljónum. Í skáldsögum Rand skiptast söguhetjurnar í skapandi fólk og hamlandi og flytja söguhetjurnar langar ræður um lífsviðhorf sín, til dæmis Howard Roark fyrir rétti og John Galt í útvarp. Rand skrifaði einnig margt annað um heimspeki. Seinni hluta ævinnar bjó hún í New York þar sem hún lést.

Tenglar 
 Heimasíða Ayn Rand Institute 
 „Ayn Rand“  í The Internet Encyclopedia of Philosophy
 Ádeila á Rand eftir Murray Rothbard
 Grein um Rand eftir Andra Óttarsson 
 Álit Ayn Rand á frjálshyggjumönnum 
 Verk Ayn Rand á íslensku

Rand, Ayn
Rand, Ayn
Rand, Ayn
AC Milan

A.C. Milan, (Associazione Calcio Milan SpA) er ítalskt knattspyrnufélag og er eitt þekktasta og sigursælasta félagslið heims. Liðið hefur unnið ítölsku deildina 19 sinnum, aðeins Juventus hefur unnið oftar.

Árangur Milan

Sigrar 
 Ítalskir meistarar: 19
 1901, 1906, 1907, 1950-51, 1954-55, 1956-57, 1958-59, 1961-62, 1967-68, 1978-79, 1987-88, 1991-92, 1992-93, 1993-94, 1995-96, 1998-99, 2003-04, 2010-11,  2021-22

 Evrópukeppni meistaraliða: 7
 1962-63, 1968-69, 1988-89, 1989-90, 1993-94, 2002-03, 2006-07

 Ítalska bikarkeppnin: 5
 1966-67, 1971-72, 1972-73, 1976-77, 2002-03

 Ítalski ofurbikarinn: 7
 1988, 1992, 1993, 1994, 2004, 2011, 2016

 Heimsmeistarakeppni félagsliða: 4
 1969, 1989, 1990, 2007

 Evrópski ofurbikarinn: 4
 1989, 1990, 1995, 2003

 Evrópukeppni bikarhafa: 2
 1967-68, 1972-73

 Latin Cup 
 1951, 1956

 Mitropa Cup
 1981/82

Úrslitaleikir (og tapað) 

 Evrópukeppni meistaraliða 
 1957/58, 1992/93, 1994/95, 2004/05

 Evrópukeppni bikarhafa
 1973/74

 Heimsmeistarakeppni félagsliða
 1963, 1993, 1994, 2003

 Evrópski ofurbikarinn
 1974, 1994

 Latin Cup
 1953

 Ítalska bikarkeppnin
 1941/42, 1967/68, 1970/71, 1974/75, 1984/85, 1989/90, 1997/98

Leikmannahópur 

 (Á láni frá Manchester United)

 (Á láni frá Brecia )
 

 (Fyrirliði)

(Á láni frá Real Madrid)

Þekktir leikmenn 
Clarence Seedorf
Gunnar Nordahl
 Alessandro Costacurta
 Carlo Ancelotti
 Cesare Maldini
 Demetrio Albertini
 Franco Baresi
 Frank Rijkaard
 Gianni Rivera
 Jean-Pierre Papin
 Marco van Basten
 Paolo Maldini
 Ruud Gullit
 Roberto Baggio
 Roberto Donadoni
 Mauro Tassotti
 Andrey Shevchenko
 Ronaldinho
 Ronaldo
 Kaká
 George Weah
 Brian Laudrup
 Alessandro Nesta
 Alexandre Pato
 Zlatan Ibrahimovic
 Robinho
 Thiago Silva
Stephan El Shaarawy
 Marcel Desailly
 Cafu

Ítölsk knattspyrnufélög
Andakílshreppur

Andakílshreppur var hreppur í Borgarfjarðarsýslu, kenndur við sveitina Andakíl í botni Borgarfjarðar. 

Hinn 7. júní 1998 sameinaðist Andakílshreppur Hálsahreppi, Reykholtsdalshreppi og Lundarreykjadalshreppi undir nafninu Borgarfjarðarsveit.

Vesturland
Hálsahreppur

Hálsahreppur eða Hálsasveit (áður Ásasveit) var hreppur í uppsveitum Borgarfjarðarsýslu, sunnan megin Hvítár. 

Hinn 7. júní 1998 sameinaðist Hálsahreppur Andakílshreppi,  Reykholtsdalshreppi og Lundarreykjadalshreppi undir nafninu Borgarfjarðarsveit.

Hinn 10. júní 2006 sameinaðist Borgarfjarðarsveit Borgarbyggð, Hvítársíðuhreppi og Kolbeinsstaðahreppi undir merkjum Borgarbyggðar.

Vesturland
Fyrrum sveitarfélög Íslands
Reykholtsdalshreppur

Reykholtsdalshreppur var hreppur í Borgarfjarðarsýslu, kenndur við Reykholtsdal í Borgarfirði. 

Hinn 7. júní 1998 sameinaðist Reykholtsdalshreppur  Andakílshreppi, Hálsahreppi og Lundarreykjadalshreppi undir nafninu Borgarfjarðarsveit.

Hinn 10. júní 2006 sameinaðist Borgarfjarðarsveit Borgarbyggð, Hvítársíðuhreppi og Kolbeinsstaðahreppi undir merkjum Borgarbyggðar.

Bæir Reykholtsdalshrepps 

 Sturlureykir
 Skáney
 Grímsstaðir
 Reykholt
 Breiðabólstaður
 Steindórsstaðir
 Vilmundarstaðir
 Hægindi
 Kópareykir
 Kjalvararstaðir
 Snældubeinsstaðir
 Kleppjárnsreykir
 Hamrar
 Litli-Kroppur
 Geirshlíð
 Geirshlíðarkot
 Brennistaðir
 Hæll
 Hrísar
 Skógar
 Brúsholt
 Steðji
 Stóri-Kroppur
 Klettur
 Deildartunga
 Brekkukot
 Hurðarbak
 Grafarkot

Vesturland
Fyrrum sveitarfélög Íslands
Lundarreykjadalshreppur

Lundarreykjadalshreppur (áður Syðri-Reykjadalshreppur) var hreppur í Borgarfjarðarsýslu, kenndur við Lundarreykjadal í Borgarfirði. 

Hinn 7. júní 1998 sameinaðist Lundarreykjadalshreppur  Andakílshreppi, Hálsahreppi og Reykholtsdalshreppi undir nafninu Borgarfjarðarsveit.

Fyrrum sveitarfélög Íslands
Borgarfjörður
Wallace Broecker

Wallace Broecker (f. 29. nóvember 1931 í Chicago í Illinois í Bandaríkjunum; d. 18. februar 2019) var bandarískur jarðefnafræðingur og einn fremsti vísindamaður heims í túlkun á líffræðilegum, efnafræðilegum og eðlisfræðilegum hringrásarkerfum Jarðar. 

Wallace hóf rannsóknir sínar árið 1950 með því að þróa tækni til að mæla geislakolsinnihald sjávar ásamt aldri og uppsöfnunarhraða djúpsjávar- og stöðuvatnasets. Gögnin notaði hann til að rekja mynstur hringrásarkerfa sjávar með tíma. Hann var einn úr hópi vísindamanna sem stundaði geislakolsmælingar á skeljum úr seti af sjávarbotni og þannig sitt af mörkum til þeirrar uppgötvunar, að síðasta jökulskeið hafi endað fyrir um 11.000 þúsund árum.

Bandarískir jarðefnafræðingar
Jyväskylä

Jyväskylä er borg í mið-Finnlandi, 140 km frá Tampere og 270 km frá Helsinki. Borgin stendur nálægt vötnunum Päijänne og Keitele og eru íbúar Jyväskylä um 141.400 manns (2019). Jyväskylä er þekkt skólaborg og nokkurskonar Aþena Finnlands. Einnig er borgin þekkt fyrir margar byggingar sem hannaðar voru af hinum fræga finnska arkitekt Alvar Aalto.

Borgir í Finnlandi
Sveitarfélög í Finnlandi
Tampere

Tampere (Tammerfors á sænsku) er borg í suður-Finnlandi, staðsett á milli vatnanna Näsijärvi og Pyhäjärvi. Mismunur á vatnsyfirborði vatnanna tveggja er 18 m og tengja Tammerkoski flúðirnar þau saman. Flúðirnar hafa verið mikilvægur orkugjafi í gegnum tíðina og í seinni tíð sér í lagi til myndunar rafmagns. 

Í borginni sjálfri búa um 235.000 manns en á svæðinu öllu búa um 335.000 manns. Tampere er næstmikilvægasta þéttbýlissvæði Finnlands á eftir höfuðborgarsvæðinu og er stærsta borg Norðurlanda sem ekki liggur að sjó.

Íþrótt 
 Tampereen Pyrintö (körfuknattleikur)

Tampere
Kristján Danaprins

Kristján Danaprins skírður Christian Valdemar Henri John (fæddur í Kaupmannahöfn, 15. október 2005) er sonur Friðriks krónprins Danmerkur og Maríu krónprinsessu og annar í röðinni á eftir föður sínum að dönsku krúnunni.

Prinsinn var skírður þann 21. janúar 2006 í kirkju Kristjánsborgarhallar. Hann á átta guðforeldra; Hákon og Mette-Marit af Noregi, Viktoríu, krónprinsessu Svía, Jóakim Danaprins (bróður Friðriks), Pál, krónprins Grikklands (að nafninu til), Jane Stephens (elstu systur Maríu) og tvo vini Maríu og Friðriks. Hann á þrjú systkini Ísabellu, Vincent og Jósefínu.

Tenglar 
Kristján Danaprins (danska) 

Danska konungsfjölskyldan
Lukkuborgarætt
Friðrik Danakrónprins

Friðrik Danakrónprins eða Frederik André Henrik Christian, (fæddur í Kaupmannahöfn, 26. maí 1968) er frumburður Margrétar II Danadrottningar og Hinriks prins.

Friðrik giftist heitkonu sinni, Mary Elizabeth Donaldson, þann 14. maí 2004 í dómkirkjunni í Kaupmannahöfn. Krónprinsparið eignaðist soninn Kristján, þann 15. október 2005 og dótturina Ísabellu, 21. apríl 2007. Þau eignuðust svo tvíburana Vincent og Jósefínu, 8. janúar 2011.

Friðrik er fyrstur í erfðaröðinni að dönsku krúnunni og nr. 214 að bresku krúnunni þar sem hann er barna-barna-barna-barnabarn Viktoríu Bretadrottningar í gegnum móðurömmu sína, Ingiríði.

Tilvísanir

Tenglar 

 Friðrik Danaprins (á dönsku) 

Danska konungsfjölskyldan
Lukkuborgarætt
Handhafar stórkross Hinnar íslensku fálkaorðu
Álftaneshreppur (Gullbringusýslu)

Álftaneshreppur var hreppur í Gullbringusýslu. Náði hann frá Kópavogslæk, um Álftanes og Hafnarfjörð og suður í Hvassahraun.

Álftaneshreppi var skipt í tvennt árið 1878, í Garðahrepp og Bessastaðahrepp.

Suðvesturland
Fyrrum sveitarfélög Íslands
Annað ráðuneyti Ólafs Thors

Annað ráðuneyti Ólafs Thors, og fyrsta ríkisstjórn lýðveldisins Íslands sem studdist við þingræðislegan meirihluta var gjarnan nefnt Nýsköpunarstjórnin. Togarar sem keyptir voru til landsins að undirlagi ríkisstjórnarinnar voru nefndir nýsköpunartogarar. Markmið stjórnarinnar var að skapa nýjungar í atvinnulífi landsmanna. Stjórnin hafði mikinn gjaldeyri til fjárfestinga, svonefndan stríðsgróða. Á endanum rofnaði stjórnarsamstarfið 10. október 1946 vegna deilna um veru bandarísks hers á Íslandi einkum og sér í lagi á grunni Keflavíkursamningsins. Stjórnin sat þó til 4. febrúar 1947 uns tekist hafði að mynda nýja stjórn.

Sjálfstæðisflokkur leiddi stjórnarsamstarfið með Alþýðuflokki og Sósíalistaflokki. Þetta var fyrsta aðkoma sósíalista að ríkisstjórn Íslands. Nokkrir þingmenn Sjálfstæðisflokksins, Pétur Ottesen, Jón Sigurðsson á Reynistað, Þorsteinn Þorsteinsson, Gísli Sveinsson og Ingólfur Jónsson voru í stjórnarandstöðu enda var þeim ekkert gefið um að vinna með sósíalistum.

Ólafur Thors, formaður Sjálfstæðisflokksins, var forsætis- og utanríkisráðherra.
Pétur Magnússon, varaformaður Sjálfstæðisflokksins, var fjármála- og viðskiptaráðherra.
Áki Jakobsson, Sósíalistaflokki, var sjávarútvegsráðherra; hann fór einnig með flugmál. 
Brynjólfur Bjarnason, formaður miðstjórnar Sósíalistaflokksins, var menntamálaráðherra. 
Emil Jónsson, Alþýðuflokki, var samgöngu- og iðnaðarmálaráðherra; hann fór einnig með kirkjumál. 
Finnur Jónsson, Alþýðuflokki, var dóms- og félagsmálaráðherra; hann fór einnig með verslunarmál.

Íslensk ráðuneyti (Stjórnarráð Íslands)
Hafnir

Hafnir eru byggðarlag á vesturströnd Reykjanesskagans, kennt við bæina Kirkjuhöfn og Sandhöfn, sem nú eru í eyði. Íbúar voru 100 árið 2015.

Hafnahreppur var sjálfstætt sveitarfélag til 11. júní 1994, en þá sameinaðist hann Keflavíkur- og Njarðvíkurkaupstöðum undir merkjum Reykjanesbæjar. Torfbærinn Kotvogur er við fjöruborðið.

Eitt og annað
Lagið Partýbær með hljómsveitinni Ham fjallar um ferðalag meðlima bandsins í partý í Höfnum.

Suðvesturland
Suðurnes
Íslensk sjávarþorp
Tom Egeland

Tom Egeland (8. júlí 1959 í Osló – ) er norskur rithöfundur.  Hann hefur skrifað sex bækur og hafa sumar verið þýddar yfir á ellefu tungumál.  Við enda hringsins (2001) vakti frekari athygli eftir að metsölubók Dan Brown Da Vinci lykillinn (2003) hafði öðlast töluverða frægð, en þessi verk þykja að ýmsu lík.  Egeland bætti við eftirmála í bók síðar þar sem hann ber bækurnar sjálfur saman, gagnrýnir það sem Dan Brown hefur kallað sagnfræðilegar staðreyndir og ýmislegt fleira.

Bækur eftir Egeland 
Stien mot fortiden (1988)
Skyggelandet (1993)
Trollspeilet (1997)
Sirkelens ende (2001) — „Við enda hringsins“
Åndebrettet (2004)
Ulvenatten (2005)
Paktens voktere (2007)

Egeland, Tom
Maurice Allais

Maurice Allais (31. maí 1911 – 9. október 2010) var franskur hagfræðingur, sem hlaut Nóbelsverðlaunin í hagfræði 1988. Hann var einn af stofnendum Mont Pèlerin-samtakanna, alþjóðlegs málfundafélags frjálshyggjumanna, 1947.

Allais fæddist í París, og rak faðir hans ostabúð, en féll í fyrri heimsstyrjöld, 1915. Allais braust til mennta og lauk prófum í stærðfræði og heimspeki, áður en hann settist í École Polytechnique, Verkfræðiskólann, í París. Hann gerðist námuverkfræðingur, en gaf einnig út ýmis hagfræðirit. Frá 1948 stundaði hann aðeins háskólakennslu og rannsóknir við ýmsar stofnanir. Þótt hann væri einn af stofnendum Mont Pèlerin samtakanna 1947, tók hann lítinn þátt í starfi þeirra, enda var hann ekki sannfærður um eina meginkenningu frjálshyggjumanna, sem er, að náttúruauðlindir séu best komnar í eigu einkaaðila. Hann hefur líka látið í ljós efasemdir um, að óheft alþjóðaviðskipti hafi eins góðar afleiðingar og flestir frjálshyggjumenn halda fram.

Tenglar 
 Stutt sjálfsævisaga Maurice Allais 
 Vefur á frönsku um Maurice Allais

Allais, Maurice
Allais, Maurice
Allais, Maurice
Johannes Rau

Johannes Rau (16. janúar 1931 í Wuppertal – 27. janúar 2006 í Berlín) var þýskur stjórnmálamaður.

Hann gekk í þýska jafnaðarmannaflokkinn (SPD) árið 1957 og komst fljótt til metorða innan hans. Rau var kosinn á þing sambandslandsins Nordrhein-Westfalen árið 1958 og var forsætisráðherra þess frá 1978 til 1998. 

Rau var kjörinn 8. forseti Þýskalands árið 1999 og gegndi þeirri stöðu í eitt kjörtímabil, eða til 2004.

Handhafar stórkross Hinnar íslensku fálkaorðu

Forsetar Þýskalands
Elenóra Spánarprinsessa

Leonor prinsessa eða Elenóra á íslensku, (fædd 31. október 2005) er dóttir Felipe Spánarkonungs og konu hans, Letiziu Spánardrottningu.

Fæðing hennar hefur vakið upp umræðu í þjóðfélaginu um að breyta lögum í spænsku stjórnarskránni, en í henni segir að karlmenn hafi forgangsrétt yfir eldri systur sínar í erfðaröðinni. Ef þetta gengur eftir mun hún að öllum líkindum verða Leonor Drottning. 

Prinsessan var skírð í spænsku konungshöllinni þann 14. janúar 2006. Samkvæmt konunglegri hefð var hú skírð með vatni úr ánni Jórdan. Guðforeldrar hennar voru föðurafi hennar, Juan Carlos Spánarkonungur, og föðuramma hennar Sofia Spánardrottning. Leonor á yngri systur, Sofiu.

Spánverjar
Búrbónar
Njarðvík

Njarðvík getur líka átt við Njarðvík (Borgarfjarðarhreppi) á Austurlandi.

Njarðvík er bær við samnefnda vík á norðanverðum Reykjanesskaga austan megin við Miðnesið, og heyrir undir sveitarfélagið Reykjanesbæ. Bærinn skiptist í tvo þéttbýliskjarna, Innri-Njarðvík (austan megin við víkina) og Ytri-Njarðvík (vestan megin við víkina), og er því oft talað um „Njarðvíkur“ í fleirtölu. Njarðvíkurnar voru tvær bæjarþyrpingar eða hverfi svipað og aðrir staðir á Suðurnesjum þar til vélbátaútgerð hófst eftir aldamótin 1900. Á milli þessara bæjaþyrpinga voru leirur, Fitjar, þar sem nú er þjónustu- og verslunarkjarni. Mikið nýtt byggingaland hefur verið tekið í notkun í vestur og austur frá Innri-Njarðvík frá því á 9. áratug 20. aldar svo nú er orðin samfelld byggð umhverfis víkina og allt austur á Vogastapa. Frá 8. áratug 20. aldar byggðist Ytri-Njarðvík í norður að sveitarfélagsmörkum við Keflavík. Ytri-Njarðvík hefur líka byggst í vestur upp hlíðina að Grænás.

Upphaflega voru Njarðvíkurbæirnir í Rosmhvalaneshreppi, en voru færðir undir Vatnsleysustrandarhrepp 24. apríl 1596. Árið 1889 var stofnaður sérstakur hreppur, Njarðvíkurhreppur, enda hafði byggð þá aukist mikið í landi Njarðvíkur. Njarðvíkurhreppur sameinaðist nágrannabænum Keflavík undir heitinu „Keflavíkurhreppur“ 15. júní 1908, en Keflavík sjálf hafði fram að því tilheyrt Rosmhvalaneshreppi. Njarðvíkurhreppur klauf sig aftur frá Keflavíkurhreppi 1. janúar 1942, aðallega vegna óánægju með rafveitumál og hafnarmál. Njarðvík fékk kaupstaðarréttindi 1. janúar 1976. Þann 11. júní 1994 sameinaðist Njarðvík Keflavíkurkaupstað og Hafnahreppi undir nafninu „Reykjanesbær“.

Reykjanesbær
Þéttbýlisstaðir Íslands
Holger Cahill

Holger Cahill (Sveinn Kristján Bjarnarson) (13. janúar 1887 – 1960) var vestur-íslenskur listfræðingur og forstöðumaður Museum of Modern Art í New York 1932. Hann hafði sérstakan áhuga á alþýðulist. Þann 5. september 1938 birtist mynd af honum á forsíðu Time Magazine. 

Holger Cahill fæddist á Skógarströnd og var skírður Sveinn Kristján Bjarnarson, en hann var sonur Björns Jónssonar og Kristínar Bjarnadóttur. Hann fluttist ungur með foreldrum sínum til Kanada og síðar til Norður-Dakóta. Þar dó faðir hans árið 1895. Skólaganga hans á unglingsárunum var af skornum skammti, en þegar fram liðu stundir nýtti hann sér kvöldnámskeið sem á leið hans urðu. Árið 1921 var hann ráðinn til starfa við Newark Museum í New Jersey. Síðar varð hann um árabil einn af helstu ráðgjöfum Franklin Delano Roosevelt forseta og John D. Rockefeller yngra, enda talinn einn fremsti listfræðingur Bandaríkjanna. 

Frá ungum aldri skrifaði Sveinn Kristján (Holger Cahill) greinar og smásögur fyrir blöð og tímarit og hélt því áfram alla ævi. Hann skrifaði einnig skáldsögur, en fyrsta skáldsaga hans, Profane Earth, kom út 1927, en þekktustu skáldsögur hans eru Look South of the Polar Star (1947), sem gerist í Sjanghæ, og The Shadow of My Hand, sem byggð er á lífi fólks á Dakótasléttunum. Fyrir þá skáldsögu hlaut hann Guggenheimverðlaunin 1956.

Tenglar 
 Æviágrip 
 Kvöldstund í New York; grein í Lögberg-Heimskringlu 1983
 Brot úr ævisögu Holgers Cahill; grein í Lesbók Morgunblaðsins 1980
 Íslendingurinn sem komst á forsíðu Time; af heimasíðu mbl.is

Vestur-Íslendingar
Bandarískir listfræðingar
H. Harvard Arnason

H. Harvard Arnason eða Hjörvarður Árnason (1909 – 1986) var vestur-íslenskur listfræðingur. Hann fæddist í Kanada af íslensku foreldri og gekk í Manitoba-háskóla en fluttist síðar til Bandaríkjanna og varð bandarískur ríkisborgari árið 1940. Hann var fulltrúi á Íslandi í Seinni heimsstyrjöldinni. 1951 til 1961 var hann forstöðumaður Walker Art Center, eins af þekktustu nútímalistasöfnum Bandaríkjanna. Hann samdi þekkt rit um samtímalist, A History of Modern Art sem kom út árið 1968.

Fantasíurithöfundurinn Eleanor Arnason er dóttir hans.

Bandarískir listfræðingar
Vestur-Íslendingar
María krónprinsessa Dana

María krónprinsessa Dana (fædd Mary Elizabeth Donaldson, 5. febrúar 1972 í Hobart, Tasmaníu) er eiginkona Friðriks Danakrónprins og verðandi Danadrottning.

María er er yngsta barn John Dalgleish Donaldson og Henriettu Clark Donaldson (f. Horne) (d.1997). Faðir hennar giftist aftur 2001 Susan Elizabeth Donaldson (f. Horwood), rithöfundi frá Bretlandi. María á þrjú systkini, Jane Alison Stephens, Patricia Anne Bailey og John Stuart Donaldson.

Hún giftist Friðriki við hátíðlega athöfn 14. maí 2004 í dómkirkjunni í Kaupmannahöfn og 15. október 2005 átti hún frumburð þeirra Friðriks, prinsinn Kristján. Þann 21. apríl 2007 eignaðist krónprinsparið dótturina Ísabellu, sem er fyrsta stúlkubarnið sem fæðist í konungsfjölskyldunni síðan 1946.

Tenglar 
María Danaprinsessa (á dönsku) 

Danska konungsfjölskyldan
Lukkuborgarætt
Handhafar stórkross Hinnar íslensku fálkaorðu
Rosmhvalaneshreppur

Rosmhvalaneshreppur var hreppur á utanverðum Reykjanesskaga í Gullbringusýslu. Rosmhvalur er annað orð yfir rostung.

Til forna náði Rosmhvalaneshreppur yfir allt Miðnes (sem þá hét Rosmhvalanes) og inn að Vogastapa. Mörkum hreppsins var fyrst breytt 24. apríl 1596 þegar Njarðvíkurbæirnir voru settir undir Vatnsleysustrandarhrepp. Árið 1886 var hreppnum skipt í tvennt eftir Miðnesinu endilöngu. Innri helmingurinn hélt nafninu áfram en sá ytri fékk nafnið Miðneshreppur.

15. júní 1908 var því sem eftir var af Rosmhvalaneshreppi aftur skipt í tvo hluta. Meginhlutinn varð þá að Gerðahreppi en suðurendinn með kauptúninu í Keflavík sameinaðist Njarðvíkurhreppi undir nafninu Keflavíkurhreppur.

Tilvitnanir 

Suðvesturland
Suðurnes